Úrvalsvísitala kauphallar Nasdaq á Íslandi hækkaði um 1,14% , í 2.131,33 stig , á viðskiptadegi þar sem einungis tvö félög lækkuðu í virði , en heildarviðskiptin námu 4,5 milljörðum króna . Félögin tvö sem lækkuðu voru Brim , sem lækkaði um 1,77% , niður í 38,90 krónur , í mjög litlum viðskiptum eða fyrir 10 milljónir króna , og Festi , sem lækkaði um 0,92% í 514 milljóna króna viðskiptum , en það var jafnframt næst mestu viðskiptin með bréf í einu félagi í dag , og nam lokagengi bréfanna 135,25 krónum . Tvö félög stóðu svo í stað í viðskiptum dagsins , líkt og síðustu daga hélst gengi Heimavalla í 1,14 krónum í 12 milljóna viðskiptum , en síðan stóð gengi Símans í stað í 134 milljóna króna viðskiptum , í genginu 5,36 krónum . Mesta hækkunin var hins vegar á gengi Icelandair eða fyrir um 4,34% , í 311 milljóna króna viðskiptum , og endaði gengið í 7,70 krónum . Eins og Viðskiptablaðið sagði frá í morgun hófst viðskiptadagurinn einstaklega vel fyrir félagið eftir útkomu farþegatalna félagsins í gær , og nam hækkunin um tíma yfir 7% . Seinna sama daginn þurfti félagið að tilkynna um frestun flugferða vegna veðurs . Næst mesta hækkunin í dag var á gengi bréfa Sjóvá , eða fyrir 3,41% , þegar gengið fór í 19,70 krónur , eftir 254 milljóna króna viðskipti . Þar með náðu bréf félagsins sögulegu hámarki síðan viðskipti hófust með bréf félagsins 11. apríl 2014 . Mesta veltan eins og svo oft áður var með bréf Marel , eða fyrir 685 milljónir króna , en hækkunin nam 1,30% , upp í 622 krónur . Þriðja mesta veltan var með bréf Haga , eða fyrir 402 milljónir króna , en bréfin hækkuðu um 2,70% , upp í 47,50 krónur . Gengi krónunnar veiktist í dag gagnvart helstu viðskiptamyntum , utan evrunnar , dönsku og sænsku krónunnar . Gengi Bandaríkjadals hækkaði um 0,45% , upp í 122,88 krónur og gengi breska pundsins hækkaði um 0,15% , í 161,27 krónur .